Малкият
Казват, че съм още малък,
а съм в трето отделение.
Питам ви, ако съм малък
туй нима е престъпление.

Имам хубава читанка
и обичам да чета,
сутрин с кожената чанта
аз излизам от дома.

Знайте, че и таз година
ще премина пак със шест.
Нищо че съм малък днес.
Утре татко ще надмина.

Аз ще стана архитект —
ще строя бетонни сгради.
Затова се уча с радост
и урока ми е лек.

Да порасна като чичо
аз очаквам с нетърпение.
Туй, че малък ме наричат,
няма никакво значение.

Стихотворения на Александър Вутимски